साउथ 24 परगना जिले में TMC के दो गुटों में बमबाजी; बांकुड़ा में बम बरामद, 8 गिरफ्तार
West Bengal Parganas Panchayat Election 2023 Update  पश्चिम बंगाल में 8 जुलाई को होने वाले पंचायत चुनाव से पहले लगातार हिंसा की घटनाएं सामने आ रही हैं। बुधवार को साउथ 24 परगना जिले के भांगर में कैंडिडेट्स के नॉमिनेशन के दौरान सत्ताधारी TMC के दो गुटों में हिंसक झड़प हो गई
पश्चिम बंगाल में 8 जुलाई को होने वाले पंचायत चुनाव से पहले लगातार हिंसा की घटनाएं सामने आ रही हैं। बुधवार को साउथ 24 परगना जिले के कैनिन में कैंडिडेट्स के नॉमिनेशन के दौरान सत्ताधारी TMC के दो गुटों में हिंसक झड़प हो गई। दोनों गुटों ने एक-दूसरे पर बम से हमला किया।
ब्लॉक अध्यक्ष सैबल लाहिड़ी के नेतृत्व में TMC कार्यकर्ताओं ने कैनिंग बस स्टैंड के पास सड़क जाम कर दिया। उनका आरोप है कि तृणमूल कांग्रेस के दूसरे गुट ने उन्हें तब रोका जब वे कैनिंग में BDO ऑफिस में नॉमिनेशन फाइल करने जा रहे थे। वहीं दूसरा गुट TMC विधायक परेश राम का करीबी माना जाता है।
इधर, बांकुड़ा जिले में पुलिस ने चेकिंग के दौरान एक कार से बैग बरामद किया, जिसमें एक दर्जन बम भरे हुए थे। पुलिस ने कार जब्त कर 8 लोगों को गिरफ्तार किया है।
हाईकोर्ट ने सेंट्रल फोर्स तैनात करने का निर्देश दिया
पंचायत चुनाव के लिए नॉमिनेशन में अभी दो दिन ही बचे हैं। मंगलवार को कोलकाता हाईकोर्ट में भी नॉमिनेशन की तारीख बढ़ाने को लेकर सुनवाई हुई थी। कोर्ट ने कहा था कि नॉमिनेशन की तारीख बढ़ाने पर राज्य चुनाव आयोग फैसला करे। कोर्ट ने राज्य में हिंसा की घटनाओं को देखते हुए संवेदनशील जिलों में सेंट्रल फोर्स तैनात करने का निर्देश दिया है।
13 जून को ISF और TMC समर्थकों में झड़प हुई थी 
इससे पहले 13 जून को इंडियन सेक्युलर फ्रंट (ISF) और तृणमूल कांग्रेस के समर्थकों के बीच झड़प हो गई थी। साउथ 24 परगना जिले के भांगर से ISF के विधायक नवसाद सिद्दीकी ने कहा कि जब हमारी पार्टी के कार्यकर्ता नामांकन दाखिल करने गए, तो उन्हें TMC के गुंडों ने पीटा। यही स्थिति बनी रही तो निष्पक्ष पंचायत चुनाव नहीं हो पाएंगे। लोग डर के मारे घर से बाहर नहीं निकलेंगे।
9 जून को मुर्शिदाबाद में कांग्रेस कार्यकर्ता की गोली मारकर हत्या
इससे पहले 9 जून को मुर्शिदाबाद जिले में कांग्रेस के एक कार्यकर्ता की गोली मारकर हत्या कर दी गई। वह 10 दिन पहले ही केरल से अपने गांव लौटा था। शाम के वक्त वह अपने घर के बाहर दोस्तों के साथ पत्ते खेल रहा था। इस दौरान अज्ञात हमलावारों ने उस पर फायरिंग कर दी, जिसमें उसकी मौके पर ही मौत हाे गई। जबकि दो कांग्रेस कार्यकर्ता घायल हो गए।
8 जुलाई को चुनाव, 11 जुलाई को रिजल्ट आएंगे
पश्चिम बंगाल में एक ही दिन 8 जुलाई को पंचायत चुनाव होंगे। 11 जुलाई को काउंटिंग होगी। 9 जून से नॉमिनेशन फाइल किया जा रहा है, जिसकी आखिरी तारीख 15 जून है।
